REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

11 Broj 06-2/356-12

28. januar 2013. godine

B e o g r a d

Z A P I S N I K

10. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU,

ODRŽANE 24. DECEMBRA 2012. GODINE

 Sednica je počela u 14,05 časova.

 Sednicom je predsedavala Aleksandra Tomić, predsednik Odbora.

Pored predsednika, sednici su prisustvovali članovi Odbora: Zoran Pralica, Dragomir J. Karić, Miodrag Nikolić, Nebojša Berić, Petar Škundrić i Kenan Hajdarević.

 Sednici su prisustvovali zamenici članova Odbora: Bojana Božanić (zamenik člana Odbora Nenada Popovića), Ivana Dinić (zamenik člana Odbora Ivice Tončeva), Dragana Đuković (zamenik člana Odbora Vladimira Ilića) i Dejan Rajčić (zamenik člana Odbora Velimira Stanojevića).

 Sednici nisu prisustvovali članovi Odbora: Dušan Petrović, Boško Ristić, Ivan Jovanović, Ivica Tončev, Nenad Popović, Radojko Obradović, Slavica Savić i Velimir Stanojević.

Sednici su prisustvovali narodni poslanici, koji nisu članovi Odbora, Zoran Babić i Katarina Rakić.

 Sednici su, na poziv predsednika, prisustvovali: Mirjana Filipović i Dejan Trifunović, pomoćnici u Ministarstvu energetike, razvoja i zaštite životne sredine, i Zoran Ibrović, viši savetnik u Ministarstvu energetike, razvoja i zaštite životne sredine.

 Na predlog predsednika, Odbor je većinom glasova utvrdio sledeći

D n e v n i r e d

 1. Razmatranje Predloga zakona o potvrđivanju Sporazuma između Vlade Republike Srbije i Vlade Republike Italije o saradnji u oblasti energetike, koji je podnela Vlada (broj 312-3786/12 od 17. novembra 2012. godine);

 2. Razmatranje Predloga zakona o izmenama i dopunama Zakona o energetici, koji je podnela Vlada (broj 312-4363/12 od 20. decembra 2012. godine).

 Prva tačka dnevnog reda - **Razmatranje Predloga zakona o potvrđivanju Sporazuma između Vlade Republike Srbije i Vlade Republike Italije o saradnji u oblasti energetike**

 Odbor je razmatrao Predlog zakona o potvrđivanju Sporazuma između Vlade Republike Srbije i Vlade Republike Italije o saradnji u oblasti energetike u načelu i podneo Izveštaj Narodnoj skupštini.

 U uvodnim napomenama, Mirjana Filipović, pomoćnik u Ministarstvu energetike, razvoja i zaštite životne sredine, je rekla da je predloženi sporazum, sa Aneksom kao sastavnim delom Sporazuma, ratifikovan 25. oktobra 2011. godine od strane Republike Italije i da naša strana treba da ga ratifikuje u istom tekstu. Istakla je značaj člana 3. Sporazuma na osnovu koga se Republika Italija obavezuje da će u narednih 15 godina vršiti otkup električne energije po garantovanoj ceni od 155 evra po megavat času.

 U diskusiji, narodni poslanici su postavili pitanja i izneli stavove, mišljenja i predloge u vezi predloženog Sporazuma. Postavljena su sledeća pitanja:

 - da li je cena po megavat času fiskirana u sledećih 15 godina, odnosno da li će se ona usklađivati svake godine sa cenama na berzi;

 - ukoliko dođe do poremećaja u realizaciji ugovora i neka hidroelektrana se ne izgradi, da li postoji mogućnost da se umesto nje izgradi neka druga;

 - sa koliko sredstava učestvujemo u realizaciji predviđenih projekata i da li smo stalno vlasnici 49%;

 - da li su i ruske firme uključene u izgradnju gasnih termoelektrana.

 U raspravi, istaknuto je da je predloženi sporazum jedan od najvažnijih regionalnih projekata, odnosno da je to jedan izuzetan poduhvat koji treba podržati. Za izgradnju predviđenih osam hidrocentrala potrebno je skoro dve milijarde evra, a to je ogroman finansijski impuls za ekonomski razvoj naše države. Jedina smo zemlja, uključujući tu Republiku Srpsku i delimično Crnu Goru, koja nije članica Evropske unije, a da ima strateški sporazum o proizvodnji čiste energije pod najpovoljnijim mogućim uslovima. Sporazum garantuje 7,5 puta veću cenu od trenutne proizvodne cene struje hidroelektrana na Đerdapu, što znači da ćemo imati 3,5 puta veće prihode na bazi 49% svog učešća, nego kad bi imali 100% svoje učešće. Realno je očekivati da će u narednih deset godina ugovorena proizvodna cena električne energije biti povoljna. Italijanska država je preuzela troškove prenosa električne energije. Naša država ne raspolaže sa dovoljno sredstava da sama gradi i realizuje predviđene projekte, a ni po ekstra cenama koje naša država subvencioniše ne bi bili isplativi projekti. Prema Sporazumu postoji mogućnost da se raskine ugovor ukoliko je nepovoljan po našu stranu ili ukoliko ne bi imali dovoljno čiste energije sa stanovišta evropskih standarda i da je koristimo za svoje potrebe. Elektroprivreda Srbije, zajedno sa italijanskom kompanijom, treba da obezbedi 20% keš sredstava, a ostalo iz najpovoljnijih kreditnih aranžmana, jer je reč o proizvodnji čiste energije. Opterećenje Elektroprivrede Srbije je minimalno sa stanovišta realizacije predviđenih projekata, a prema fizibiliti studiji uložena sredstva treba da se isplate u roku od pet do sedam godina i da ostanemo 49% vlasnici.

 Upozoreno je da nam se može desiti da ako uđemo u Evropsku uniju da, zbog obaveza po sadašnjim zakonima Evropske unije o učešću čiste energije u proizvodnji, moramo plaćati uvoz i po 400 evra po megavatu. Izneto je i da je možda bolje bilo obezbediti povoljne kredite, posebno od Kine, i da sami realizujemo projekte, a ne da ograničene resurse prodamo strancima. Međutim, istaknuto je i da se sa Kinom pregovara oko krupnih investicija u energetici u izgradnji hidro i termo kapaciteta. Preko NIS-a uključen je većinski partner Gasporom Njeft u moguću realizaciju TE-TO Novi Sad, a postoji načelni dogovor da kroz izgradnju Južnog toka zajedno gradimo gasne termoelektrane, ali pod uslovima koji moraju da budu povoljniji od eventualno drugih ponuđača.

 U diskusiji su učestvovali Petar Škundrić, Dragomir Karić, Zoran Pralica, Miodrag Nikolić, Nebojša Berić i Mirjana Filipović.

Odbor je odlučio većinom glasova da predloži Narodnoj skupštini da prihvati Predlog zakona o potvrđivanju Sporazuma između Vlade Republike Srbije i Vlade Republike Italije o saradnji u oblasti energetike.

 Za izvestioca Odbora na sednici Narodne skupštine određena je Aleksandra Tomić, predsednik Odbora.

 Druga tačka dnevnog reda - **Razmatranje Predloga zakona o izmenama i dopunama Zakona o energetici**

 Odbor je razmatrao Predlog zakona o izmenama i dopunama Zakona o energetici u načelu i podneo Izveštaj Narodnoj skupštini.

 U uvodnim napomenama, Dejan Trifunović, pomoćnik u Ministarstvu energetike, razvoja i zaštite životne sredine, je istakao da je predloženim izmenama dobrim delom implementiran paket direktiva Evropske unije. Predložene izmene se odnose, pre svega, na uvođenje zakonske obaveze stručnog osposobljavanja rukovaoca energetskim objektima, energetske dozvole i saglasnosti, racionalizaciju rokova izgradnje objekata za proizvodnju energije vetra i solarne energije i nepostojanje retroaktivnosti. Predviđeno je da ministar propisuje uslove u pogledu stručne osposobljenosti rukovaoca energetskim objektima u školama, bolnicama, fabrikama i drugim objektima. Ministarstvo je do sada izdalo 81 energetsku dozvolu i 128 saglasnosti. Na mreži su 34 energetska objekta, od čega je 19 malih hidroelektrana. Postoji katastar lokacija za nekoliko stotina mogućih malih hidroelektrana, a u postupku je donošenja nova uredba koja će još više stimulisati investiranje u male hidroelektrane. Potencijal malih hidroelektrana iznosi oko 500 megavata. Predloženi su oštriji uslovi za izdavanje energetskih dozvola za objekte iznad jednog megavata i saglasnosti za objekte ispod jednog megavata. Saglasnost na energetske dozvole, koje se izdaju na lokalnom nivou, podignuta je na nivo upravnog akta i njihovo trajanje je oročeno na tri godine. Radi dinamizacije investiranja biće uvedeni kriterijumi i određene mere. Objaviće se javni poziv, u dogovoru sa opštinama, u zemlji i inostranstvu za investiranje u nekoliko stotina lokacija. Predložena je racionalizacija rokova koji se daju investitorima, proizvođačima solarne energije i energije vetra, za pregovore sa bankom i izgradnju objekta. Umesto roka od tri plus jedna godina predložen je rok za solarnu energiju jedna plus jedna godina, a za vetro generatore dve plus jedna godina. Energetske dozvole i saglasnosti izdate pre stupanja na snagu predloženog zakona ostaju na snazi do isteka roka na koji su izdate, s tim što će se pratiti njihova realizacija.

 U diskusiji narodni poslanici su postavili pitanja i izneli predloge, stavove i mišljenja u vezi predloženog zakona. Postavljena su sledeća pitanja:

 - da li su predloženi uslovi za investiranje, posebno u vezi rokova, uobičajeni i u državama članicama Evropske unije;

 - da li je moguće da objekti za proizvodnju solarne energije i energije vetra dobiju status privremenih građevinskih objekata;

 - da li postojeća elektromreža može da primi buduću predviđenu proizvodnju električne energije;

 - da li će lokalna samouprava i dalje davati energetske dozvole za objekte sa snagom do jednog megavata, a ministarstvo saglasnost, ubuduće u formi upravnog akta;

 - da li će javni poziv za izgradnju mini hidroelektrana obuhvatiti samo lokacije iz postojećeg katastra koji se nalazi na sajtu ministarstva ili će uključiti i lokacije koje nisu unete u katastar;

 - da li će se nešto promeniti u načinu prijema energije u prenosnu mrežu, odnosno da li će se nekim investitorima dobijanje energetske dozvole i dalje uslovljavati obavezom da izgrade trafo stranicu, dalekovod i mrežu.

 U raspravi, izražena je bojazan da možda neće moći da se ispoštuju predloženi rokovi za investiranje kod izgradnje većih objekata i da treba, posle dobijanja građevinske dozvole, rok da bude dve plus jedna godina. Međutim, izneto je i da su predloženi rokovi dobri. Istaknuto je da treba voditi računa o stečenim pravima investitora i priznati im postojeću tarifu, s tim da mogu koristiti nove tarife ukoliko su povoljnije.

 Izneto je da bi objektima za proizvodnju solarne energije i energije vetra trebalo dati status privremenih građevinskih objekata, jer bi se uštedelo vreme potrebno za izradu planskog dokumenta, posebno imajući u vidu da se ti objekti lako montiraju i demontiraju. Istaknuto je treba skratiti procedure i smanjiti broj potrebnih dokumenta za dobijanje građevinske dozvole. Izneto je da je najveći indeks osunčanosti i sunčevog zračenja na krajnjem jugu Srbije gde nema kvalitetnih krovova na kojima bi se instalirali solarni paneli, pa bi trebalo iskoristiti ogromne nenaseljene površine za postavljanje solarnih panela, posebno imajući u vidu da je to uglavnom zemljište šeste, sedme i osme kategorije. Istaknuto je da bi trebalo razmotriti kako i na koji način poboljšati uslove pod kojim neki investitori dobijaju energetske dozvole, odnosno da se ne uslovljavaju izgradnjom dela infrastrukture za prijem energije u mrežu elektrodistribucije, posebno u zabačenim predelima i delovima gde je teško napraviti objekat.

 Povodom diskusije, Dejan Trifunović, pomoćnik u Ministarstvu energetike, razvoja i zaštite životne sredine, je rekao da je nađena prava mera u vezi rokova za investiranje, a da su na izradi zakona sarađivali sa dva međunarodna finansijska savetnika. Svi koji rade po starim tarifama moći će da pređu u roku od šest meseci na nove tarife, ako smatraju da je to povoljnije. Ministarstvo, u saradnji sa drugim ministarstvima, radi na tome da se smanji broj potrebnih dokumenata i pojednostave procedure za izgradnju objekata, posebno mini hidrocentrala. U javnom pozivu za izgradnju mini hidroelektrana biće obuhvaćene i nove lokacije koje nisu u katastru. Za objekte sa snagom do jednog megavata dozvole će izdavati kao i do sada lokalne samouprave, a saglasnosti ministarstvo. Radi se na proširenju kapaciteta prenosne mreže u svim pravcima, a jedan od pravaca je i jug Srbije.

 U diskusiji su učestvovali Dragomir Karić, Petar Škundrić, Dejan Rajčić, Bojana Božanić, Miodrag Nikolić i Dejan Trifunović.

 Odbor je, u skladu sa članom 155. stav 2. Poslovnika Narodne skupštine, odlučio većinom glasova da predloži Narodnoj skupštini da prihvati Predlog zakona o izmenama i dopunama Zakona o energetici u načelu.

 Za izvestioca Odbora na sednici Narodne skupštine određena je Aleksandra Tomić, predsednik Odbora.

 Sednica je zaključena u 15,10 časova.

 Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Dušan Lazić dr Aleksandra Tomić